Oficialusis leidinys L 315 , 19/11/1997 p. 0003 - 0006



Komisijos reglamentas (EB) Nr. 2288/97 1997 m. lapkričio 18 d. nustatantis prekybos česnakais standartus EUROPOS BENDRIJŲ KOMISIJA, atsižvelgdama į Europos Bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] ir ypač į jo 2 straipsnio 2 dalį, kadangi česnakai įrašyti Reglamento (EB) Nr. 2200/96 I priede kaip vienas iš produktų, kuriam turi būti nustatyti standartai; kadangi 1965 m. sausio 26 d. Tarybos reglamentas Nr. 10/65/EEB, nustatantis česnakų kokybės bendruosius standartus [2], su paskutiniais pakeitimais, padarytais Komisijos reglamentu (EB) Nr. 888/97 [3], buvo daug kartų keičiamas ir yra teisiškai nebeaiškus; kadangi atitinkamas taisykles reikia sudaryti iš naujo, o Reglamentą Nr. 10/65/EEB – panaikinti; kadangi siekiant išlaikyti pasaulinės rinkos skaidrumą reikėtų atsižvelgti į česnakų standartus, kuriuos rekomendavo Jungtinių Tautų Europos ekonomikos komisija; kadangi norint palengvinti prekybą česnakais, reikėtų paprastinti šio produkto pateikimo Bendrijos standartus, kad jie būtų ne tokie griežti kaip tarptautiniai standartai, kuriuos rekomendavo Jungtinių Tautų Europos ekonomikos komisija; kadangi šių standartų taikymas turėtų padėti pašalinti iš rinkos nepatenkinamos kokybės produktus, priderinti produkciją prie vartotojų reikalavimų bei palengvinti sąžininga konkurencija pagrįstus prekybinius santykius ir taip padėti kelti produkcijos pelningumą; kadangi standartai taikomi visiems prekybos etapams. Transportavimas ilgais atstumais, sandėliavimas ilgesnį laiką ir įvairios paruošimo operacijos, veikiančios produktus, gali sukelti tam tikrus pokyčius dėl produktų biologinio vystymosi arba dėl to, kad jie santykinai greitai genda; kadangi reikia atsižvelgti į tokį pabloginimą, jei standartai taikomi pateikimo rinkai etapuose po išsiuntimo; kadangi "Aukščiausios" rūšies produktai turi būti rūšiuojami ir pakuojami ypač atsargiai, reikėtų leisti tik nedidelį šviežumo ir sultingumo praradimą; kadangi šiame reglamente numatytos priemonės atitinka Šviežių vaisių ir daržovių vadybos komiteto nuomonę, PRIĖMĖ ŠĮ REGLAMENTĄ: 1 straipsnis 1. Pagal KN kodą 07032000 klasifikuojamų česnakų prekybos standartai yra tokie, kaip nurodyta šio dokumento priede. 2. Standartai taikomi visuose prekybos etapuose Reglamentu (EB) Nr. 2200/96 nustatytomis sąlygomis. Tačiau etapuose po išsiuntimo lyginant su standarto nuostatomis produktuose gali būti pastebima: - nedidelis šviežumo ir pabrinkimo trūkumas, - kitų rūšių, išskyrus "Aukščiausią" klasę, produktuose – nedideli įgedimai dėl vaisių vystymosi raidos ir jų tendencijos gesti. 2 straipsnis Reglamentas Nr. 10/65/EEB panaikinamas. 3 straipsnis Šis reglamentas įsigalioja 1998 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimtas Briuselyje, 1997 m. lapkričio 18 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL 19, 1965 2 5, p. 246/65. [3] OL L 126, 1997 5 17, p. 11. -------------------------------------------------- PRIEDAS PREKYBOS ČESNAKAIS STANDARTAS I. PRODUKCIJOS APIBRĖŽIMAS Šis standartas taikomas česnakų rūšims (kultivarams), auginamoms iš Allium sativum L., kurie turi būti tiekiami vartotojui žali [1], pusiau sausi [2] arba sausi [3], išskyrus žalius česnakus su visais lapais ir nesubrendusiomis skiltelėmis bei česnakus, skirtus pramoniniam perdirbimui. II. NUOSTATOS DĖL KOKYBĖS Standarto tikslas yra apibrėžti česnakų kokybės reikalavimus po paruošimo ir įpakavimo. A. Minimalūs reikalavimai Visose rūšyse, priklausomai nuo ypatingų nuostatų kiekvienai rūšiai ir leidžiamų nukrypimų, galvutės turi būti: - nesugedusios; netinka paveikti puvinio ar pablogėję produktai, dėl ko jie pasidaro netinkami vartoti, - praktiškai neturinčios kenkėjų, - praktiškai nesužalotos kenkėjų, - švarios, praktiškai be jokių matomų pašalinių medžiagų, - kietos, - nepažeistos šalčio ar saulės, - be išoriškai matomų daigų, - neturinčios normos ribas peržengiančios išorinės drėgmės, - be jokio pašalinio kvapo ir (arba) skonio [4]. Česnakų brandos stadija ir būklė turi būti tokia, kad jie galėtų: - ištverti transportavimą ir paruošimą bei - būti pristatyti į paskyrimo vietą patenkinamos būklės. B. Klasifikacija Česnakai klasifikuojami į tris toliau apibrėžtas rūšis: i) Aukščiausia rūšis Šios rūšies česnakai turi būti aukščiausios kokybės. Jie turi būti būdingi savo rūšiai ir prekybiniam tipui [5]. Galvutės turi būti: - nepažeistos, - taisyklingos formos, - reikiamai nuvalytos. Jos turi būti be defektų, išskyrus labai mažus paviršinius trūkumus, su sąlyga, kad jie nedaro poveikio bendrai produkto išvaizdai, kokybei, laikymo kokybei ir pateikimui pakuotėje. Skiltelės turi būti prigludusios. Sausų česnakų šaknys turi būti nupjautos lygiai su galvute. ii) I rūšis Šios rūšies česnakai turi būti geros kokybės. Jie turi būti būdingi savo rūšiai ir prekybiniam tipui [6]. Galvutės turi būti: - nepažeistos, - gana taisyklingos formos. Tačiau gali būti leidžiami šie nedideli defektai su sąlyga, kad jie nedaro poveikio bendrai produkto išvaizdai, kokybei, laikymo kokybei ir pateikimui pakuotėje: - nedideli įtrūkimai išorinėje galvutės odelėje. Skiltelės turi būti pakankamai prigludusios. iii) II rūšis Šiai klasei priklauso česnakai, kurie pagal savybes nepatenka į aukštesnes klases, bet kurie atitinka pirmiau išvardytus minimalius reikalavimus. Gali būti leidžiami šie defektai su sąlyga, kad česnakai išlaiko savo pagrindinius kokybės, laikymo kokybės ir pateikimo požymius: - įtrūkimai galvutės išorinėje odelėje ar trūkstamos išorinės odelės dalys, - sugiję sužalojimai, - lengvi sumušimai, - netaisyklinga forma, - gali trūkti ne daugiau kaip trijų skiltelių. III. NUOSTATOS DĖL RŪŠIAVIMO PAGAL DYDĮ Dydį nulemia maksimalus pusiaujo srities skersmuo. i) "Aukščiausiai" klasei priklausančių česnakų minimalus skersmuo yra 45 mm, o I ir II rūšims – 30 mm. ii) Palaidų česnakų – su nupjautais kotais – arba česnakų ryšeliuose skirtumas tarp to paties pakelio mažiausios ir didžiausios galvutės skersmens negali viršyti: - 15 mm, jei mažiausios galvutės skersmuo mažesnis nei 40 mm, - 20 mm, jei mažiausios galvutės skersmuo didesnis nei 40 mm. IV. NUOSTATOS DĖL LEISTINŲ NUOKRYPIŲ Leidžiami produkcijos, neatitinkančios nurodytos rūšies reikalavimų, kokybės ir dydžio nuokrypiai kiekviename pakelyje ar kiekvienoje partijoje, jei česnakai pateikiami palaidi. A. Leistini kokybės nuokrypiai (i) Aukščiausia rūšis 5 % svorio tų česnakų, kurie neatitinka šios rūšies, bet atitinka I rūšies reikalavimus arba išimtinais atvejais atitinka tos rūšies nukrypimus. (ii) I rūšis 10 % svorio tų česnakų, kurie neatitinka šios rūšies, bet atitinka II rūšies reikalavimus, arba išimtinais atvejais atitinka tos rūšies nukrypimus. Pagal šį nukrypimą ne daugiau nei 1 % galvučių svorio gali turėti skilteles su išoriškai matomais daigais. (iii) II rūšis 10 % svorio tų česnakų, kurie neatitinka nei tos rūšies, nei minimalių reikalavimų, išskyrus produkciją, paveiktą puvinio ar pakenktą šalčio arba saulės, arba kaip nors kitaip pablogėjusią, dėl ko ji tampa netinkama maistui. Be šio nukrypimo, daugiausia 5 % galvučių svorio gali turėti skilteles su išoriškai matomais daigais. B. Leistini dydžio nuokrypiai Visoms rūšims: 10 % galvučių svorio, neatitinkančių dydžio reikalavimų ir nurodyto dydžio, bet atitinkančių dydį, kuris yra didesnis ir mažesnis už nurodytą. Pagal šį nukrypimą ne daugiau kaip 3 % galvučių gali turėti mažesnį skersmenį už nurodytą minimumą, bet ne mažesnį kaip 25 mm. V. NUOSTATOS DĖL PATEIKIMO A. Vienodumas Kiekvieno pakelio arba urmu pateikto produkto partijos turinys turi būti vienodas, ir jame turi būti tik vienodos kilmės, rūšies ar prekybinio tipo, kokybės ir dydžio (jei rūšiuojama pagal dydį) česnakai. Visas pakuotės turinys turi būti toks pat kaip ir pakuotės turinio matomoji dalis. B. Įpakavimas Išskyrus sausus, tinkleliuose pateikiamus česnakus, kuriuos galima gabenti urmu (krauti tiesiai į transporto priemonę), česnakai turi būti pakuojami taip, kad produkcija būtų tinkamai apsaugota. Pakuotės viduje naudojamos medžiagos turi būti naujos, švarios ir tokios kokybės, kad būtų išvengta bet kokios išorinės ar vidinės žalos produkcijai. Naudoti medžiagas, visų pirma popierių arba ženklus su prekinėmis specifikacijomis, galima tik tada, kai spausdinimas ar etikečių klijavimas atliekamas netoksišku rašalu arba klijais. Pakuotėse turi nebūti jokių pašalinių medžiagų. C. Pateikimas Česnakai turi būti pateikiami taip: i) palaidi pakeliuose, su nupjautais kotais, kurių ilgis negali viršyti: - 10 cm, jei česnakai žali ir pusiau sausi, - 3 cm, jei česnakai sausi; ii) ryšeliais pagal: - galvučių skaičių, - grynąjį svorį. Koteliai turi būti sulyginti; iii) jei česnakai sausi ir pusiau sausi, tinkleliuose pagal: - galvučių skaičių, mažiausiai su šešiomis galvutėmis viename tinklelyje, - grynąjį svorį. Jei pateikiama ryšeliais ar tinkleliuose, kiekvienas pakelis privalo turėti vienodus požymius (galvučių skaičių ar grynąjį svorį). Nepriklausomai nuo pateikimo būdo, kotai turi būti švarūs, "Aukščiausiai" rūšiai priskiriamų sausų česnakų šaknys taip pat turi būti švarios. VI. ŽENKLINIMO NUOSTATOS Ant kiekvienos pakuotės vienoje pusėje įskaitomomis, neištrinamomis ir iš išorės matomomis raidėmis turi būti nurodyti šie duomenys. Apie urmu tinkleliuose vežamus česnakus (kraunamus tiesiai į transporto priemonę) informacija turi būti įrašyta dokumente, kuris pridedamas prie prekių, ir pritvirtintas transporto priemonės viduje, matomoje vietoje. A. Tapatumas Pakuotojas ir (arba) siuntėjas: pavadinimas ir adresas arba oficialiai suteiktas arba patvirtintas kodas. Tačiau jeigu naudojamas kodo ženklas, nuoroda "pakuotojas ir (arba) siuntėjas (arba atitinkami sutrumpinimai)" turi būti pateikta kartu su kodo ženklu. B. Produkcijos tipas - "Žali česnakai", "pusiau sausi česnakai" arba "sausi česnakai", jei turinio nematyti išorėje. - Rūšies ar prekybinio tipo pavadinimas ("balti česnakai", "rausvi česnakai" ir kt.). - Prireikus pažymėti: "Rūkyti". C. Produkcijos kilmė Kilmės šalis ir pasirinktinai auginimo rajonas arba nacionalinis, regioninis ar vietinis vietovardis. D. Komercinės specifikacijos - Rūšis - Dydis (jei rūšiuojama pagal dydį), išreikštas kaip minimalus ir maksimalus galvutės skersmuo. E. Oficialios kontrolės ženklas (nebūtina) [1] „Žali česnakai“ reiškia produktą su „žaliu“ kotu ir su vis dar šviežia galvutės išorine odele. [2] „Pusiau sausi“ česnakai reiškia produktą, kurio kotas ir galvutės išorinė odelė nėra visai sausi. [3] „Sausi česnakai“ reiškia produktą, kurio kotas, galvutės išorinė odelė ir odelė apie kiekvieną skiltelę yra visiškai sausi. [4] Šia sąlyga neatmetamas specifinis kvapas ir skonis, kurie atsiranda dėl rūkymo. [5] Šia sąlyga neatmetama kitokia spalva, atsirandanti dėl rūkymo. [6] Šia sąlyga neatmetama kitokia spalva, atsirandanti dėl rūkymo. --------------------------------------------------